กฎกระทรวง
กฎกระทรวง
กำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๕๓[๑]
 

อาศัยอำนาจตามความในมาตรา
๔ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ และมาตรา ๖๙ วรรคสี่
และมาตรา ๗๐ วรรคหนึ่ง แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙
ซึ่งแก้ไขเพิ่มเติมโดยพระราชบัญญัติกองทุนบำเหน็จบำนาญข้าราชการ (ฉบับที่ ๕) พ.ศ.
๒๕๕๐ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ
๑ ให้ยกเลิก
(๑)
กฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ พ.ศ.
๒๕๔๖
(๒)
กฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ (ฉบับที่
๒) พ.ศ. ๒๕๔๗
(๓)
กฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ (ฉบับที่
๓) พ.ศ. ๒๕๕๐
(๔)
กฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ (ฉบับที่
๔) พ.ศ. ๒๕๕๑

ข้อ
๒ ในกฎกระทรวงนี้
ธนาคาร หมายความว่า
ธนาคารพาณิชย์ตามกฎหมายว่าด้วยธุรกิจสถาบันการเงินธนาคารที่มีกฎหมายเฉพาะจัดตั้งขึ้น
และธนาคารต่างประเทศ
บริษัทจัดการกองทุน หมายความว่า
สถาบันการเงินหรือนิติบุคคลอื่นที่ได้รับมอบหมายจากคณะกรรมการให้ดำเนินการจัดการเงินของกองทุน
หลักทรัพย์ หมายความว่า ทรัพย์สิน
หลักทรัพย์ตามกฎหมายว่าด้วยหลักทรัพย์และตลาดหลักทรัพย์และกฎหมายต่างประเทศ
และให้หมายความรวมถึงส่วนของผู้เป็นหุ้นส่วนหรือการเข้าลงทุนเพื่อแบ่งสรรผลประโยชน์แบบจำกัดความรับผิดในห้างหุ้นส่วนหรือนิติบุคคลที่มีลักษณะทำนองเดียวกันและตราสารอนุพันธ์ด้วย
ตราสารแสดงสิทธิในหนี้ หมายความว่า พันธบัตร
ตั๋วแลกเงิน ตั๋วสัญญาใช้เงิน หุ้นกู้ รวมทั้งตราสารอื่นที่มีลักษณะอย่างเดียวกัน
ตราสารทุน หมายความว่า หุ้นสามัญ หุ้นบุริมสิทธิ
ใบสำคัญแสดงสิทธิที่จะซื้อหุ้น รวมทั้งตราสารอื่นที่มีลักษณะอย่างเดียวกัน
ตราสารกึ่งหนี้กึ่งทุน หมายความว่า หุ้นกู้แปลงสภาพ
รวมทั้งตราสารอื่นที่มีลักษณะอย่างเดียวกัน
หน่วยลงทุน หมายความว่า
หน่วยลงทุนของกองทุนและหน่วยลงทุนของกองทุนในต่างประเทศ

ข้อ
๓ การจัดการเงินของกองทุนในประเทศหรือต่างประเทศ
คณะกรรมการอาจให้ กบข. ดำเนินการ
หรือมอบหมายให้บริษัทจัดการกองทุนเป็นผู้รับดำเนินการก็ได้
บริษัทจัดการกองทุนต้องมีคุณสมบัติ
ดังต่อไปนี้
(๑)
บริษัทจัดการกองทุนผู้ได้รับมอบหมายให้จัดการเงินของกองทุนในประเทศต้องมีคุณสมบัติตามที่กฎหมายว่าด้วยหลักทรัพย์และตลาดหลักทรัพย์กำหนด
และต้องมีความเชี่ยวชาญในด้านการลงทุน มีความพร้อมด้านระบบงาน
มีบุคลากรและผู้บริหารที่มีประสบการณ์ด้านการลงทุน
มีระบบควบคุมภายในที่มีประสิทธิภาพ
รวมทั้งไม่มีเหตุอันควรเชื่อว่ามีฐานะการเงินที่อาจก่อให้เกิดความเสียหายต่อกองทุน
(๒)
บริษัทจัดการกองทุนผู้ได้รับมอบหมายให้จัดการเงินของกองทุนในต่างประเทศต้องได้รับอนุญาตจากหน่วยงานที่มีหน้าที่กำกับดูแลตามกฎหมายของประเทศนั้นและมีความเชี่ยวชาญในด้านการลงทุนในต่างประเทศ
หลักเกณฑ์และวิธีการคัดเลือกบริษัทจัดการกองทุน
ให้เป็นไปตามที่คณะกรรมการกำหนดโดยการคัดเลือกต้องมีการเปรียบเทียบคุณสมบัติของบริษัทจัดการกองทุนไม่น้อยกว่าสองแห่ง
บริษัทจัดการกองทุนจะนำเงินของกองทุนไปลงทุนในตราสารทุนหรือตราสารกึ่งหนี้กึ่งทุนของบริษัทจัดการกองทุนนั้นมิได้

ข้อ
๔ ให้กำหนดค่าใช้จ่ายในการดำเนินการจัดการกองทุนของบริษัทจัดการกองทุน
ดังต่อไปนี้
(๑)
ค่าตอบแทนสำหรับบริษัทจัดการกองทุนภายในประเทศ
ปีละไม่เกินร้อยละสองจุดห้าของมูลค่าทรัพย์สินสุทธิของเงินทุนที่บริษัทจัดการกองทุนนั้นรับดำเนินการให้แก่กองทุน
(๒)
ค่าตอบแทนสำหรับบริษัทจัดการกองทุนต่างประเทศ
ให้กำหนดตามแนวทางปฏิบัติของตลาดที่เป็นสากล
โดยให้ขออนุมัติต่อคณะกรรมการหรือคณะอนุกรรมการจัดการลงทุนเป็นรายกรณี
(๓)
ค่าธรรมเนียมและค่าอากรแสตมป์ตามที่จ่ายจริง

ข้อ
๕ ภายใต้บังคับข้อ ๖
การจัดการเงินของกองทุน ให้ดำเนินการ ดังต่อไปนี้
(๑)
ลงทุนหรือมีไว้ซึ่งหลักทรัพย์ที่มีความมั่นคงสูงอย่างใดอย่างหนึ่งหรือหลายอย่างรวมกัน
ดังต่อไปนี้
(ก)
เงินสด เงินฝากธนาคาร หรือบัตรเงินฝากที่ธนาคารเป็นผู้ออก
(ข)
พันธบัตรรัฐบาล ตั๋วเงินคลัง หรือพันธบัตรธนาคารแห่งประเทศไทย
(ค)
ตราสารแสดงสิทธิในหนี้ที่กระทรวงการคลังค้ำประกันเงินต้นและดอกเบี้ย
(ง)
ตราสารแสดงสิทธิในหนี้ที่รัฐวิสาหกิจตามกฎหมายว่าด้วยวิธีการงบประมาณเป็นผู้ออก
(จ)
ตั๋วแลกเงินที่ธนาคารเป็นผู้รับรอง สลักหลัง หรือรับอาวัล
หรือตั๋วสัญญาใช้เงินที่ธนาคารเป็นผู้สลักหลังหรือรับอาวัล
โดยไม่มีข้อจำกัดความรับผิด
(ฉ)
ตราสารแสดงสิทธิในหนี้ที่ธนาคารเป็นผู้ออก
(ช)
ตราสารแสดงสิทธิในหนี้ที่องค์กรปกครองส่วนท้องถิ่น
องค์การมหาชนหรือหน่วยงานของรัฐเป็นผู้ออก ตามที่คณะกรรมการกำหนด
(ซ)
ตราสารแสดงสิทธิในหนี้ที่รัฐบาลต่างประเทศ รัฐวิสาหกิจตามกฎหมายต่างประเทศ
องค์การระหว่างประเทศ สถาบันการเงินของรัฐบาลต่างประเทศ
หรือสถาบันการเงินระหว่างประเทศเป็นผู้ออกหรือค้ำประกัน
ซึ่งดำเนินการภายใต้ข้อผูกพันที่กำหนดและอนุญาตโดยกระทรวงการคลัง
(ฌ)
ตราสารแสดงสิทธิในหนี้ตามโครงการแปลงสินทรัพย์เป็นหลักทรัพย์
ที่ออกโดยนิติบุคคลเฉพาะกิจที่จัดตั้งขึ้นตามกฎหมายว่าด้วยนิติบุคคลเฉพาะกิจเพื่อการแปลงสินทรัพย์เป็นหลักทรัพย์
(ญ)
ตราสารแสดงสิทธิในหนี้ที่ได้รับการจัดอันดับอยู่ในระดับตามที่รัฐมนตรีว่าการกระทรวงการคลังประกาศกำหนดในราชกิจจานุเบกษา
หรือตราสารแสดงสิทธิในหนี้ที่ออก
อาวัลหรือค้ำประกันเงินต้นและดอกเบี้ยเต็มจำนวนโดยนิติบุคคลที่ได้รับการจัดอันดับอยู่ในระดับตามที่รัฐมนตรีว่าการกระทรวงการคลังประกาศกำหนดในราชกิจจานุเบกษา
ทั้งนี้
การจัดอันดับความน่าเชื่อถือดังกล่าวจะต้องกระทำโดยสถาบันจัดอันดับความน่าเชื่อถือที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์หรือสถาบันจัดอันดับความน่าเชื่อถือของต่างประเทศซึ่งเป็นที่ยอมรับจากสำนักงานคณะกรรมการกำกับหลักทรัพย์และตลาดหลักทรัพย์
(ฎ)
ตราสารอนุพันธ์ที่มีวัตถุประสงค์เกี่ยวกับการลงทุนในหลักทรัพย์เฉพาะตาม (ก) - (ญ)
ที่คณะกรรมการกำหนด
(ฏ)
หน่วยลงทุนหรือใบสำคัญแสดงสิทธิที่จะซื้อหน่วยลงทุนของกองทุนรวมที่มีวัตถุประสงค์เพื่อลงทุนในหลักทรัพย์เฉพาะตาม
(ก)-(ฎ)
(๒)
อาจลงทุนในหลักทรัพย์อื่นอย่างใดอย่างหนึ่งหรือหลายอย่างรวมกัน ดังต่อไปนี้
(ก)
บัตรเงินฝากที่บริษัทเงินทุนเป็นผู้ออก
(ข)
ตั๋วแลกเงินที่บริษัทเงินทุนหรือบริษัทเครดิตฟองซิเอร์เป็นผู้รับรอง
สลักหลังหรือรับอาวัล
หรือตั๋วสัญญาใช้เงินที่บริษัทเงินทุนหรือบริษัทเครดิตฟองซิเอร์เป็นผู้สลักหลังหรือรับอาวัล
โดยไม่มีข้อจำกัดความรับผิด
(ค)
ตราสารแสดงสิทธิในหนี้ที่บริษัทเงินทุน บริษัทเครดิตฟองซิเอร์
บริษัทหลักทรัพย์บริษัทจำกัด หรือบริษัทมหาชนจำกัดเป็นผู้ออก
(ง)
ตราสารแสดงสิทธิในหนี้ที่นิติบุคคลต่างประเทศที่อยู่ภายใต้อำนาจการควบคุมหรือการบริหารของนิติบุคคลไทยเป็นผู้ออก
(จ)
ตราสารแสดงสิทธิในหนี้ที่นิติบุคคลผู้ออกมิได้มีภูมิลำเนาอยู่ในประเทศไทยแต่ได้รับอนุญาตให้เสนอขายหลักทรัพย์ในประเทศไทย
(ฉ)
ตราสารทุน
(ช)
ตราสารกึ่งหนี้กึ่งทุน
(ซ)
อสังหาริมทรัพย์
(ฌ)
ตราสารอนุพันธ์ที่มีวัตถุประสงค์เกี่ยวกับการลงทุนในหลักทรัพย์เฉพาะตาม (ก) - (ช)
ที่คณะกรรมการกำหนด
(ญ)
หน่วยลงทุนหรือใบสำคัญแสดงสิทธิที่จะซื้อหน่วยลงทุนของกองทุนรวมที่มีวัตถุประสงค์เพื่อลงทุนในหลักทรัพย์เฉพาะตาม
(ก) - (ฌ)
(๓)
อาจลงทุนในหลักทรัพย์ตามที่รัฐมนตรีว่าการกระทรวงการคลังประกาศกำหนดในราชกิจจานุเบกษา
โดยต้องกำหนดว่าเป็นหลักทรัพย์ตาม (๑) หรือ (๒)
และอาจกำหนดหลักเกณฑ์อื่นให้ถือปฏิบัติด้วยก็ได้
(๔)
การลงทุนในต่างประเทศ คณะกรรมการอาจกำหนดให้ลงทุนหรือมีไว้ซึ่งหลักทรัพย์ที่มีความมั่นคงสูงหรือหลักทรัพย์อื่นแตกต่างจากที่กำหนดไว้ใน
(๑) หรือ (๒) หรือกำหนดประเภทหลักทรัพย์เพิ่มเติม
รวมทั้งกำหนดหลักเกณฑ์และวิธีการในการจัดการเงินของกองทุนในต่างประเทศด้วยก็ได้
(๕)
คณะกรรมการอาจกำหนดให้ทำธุรกรรมที่เกี่ยวข้องกับการลงทุนดังต่อไปนี้ได้โดยให้คำนึงถึงประโยชน์ของกองทุนเป็นสำคัญ
ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด
(ก)
ซื้อโดยมีสัญญาขายคืน หรือขายโดยมีสัญญาซื้อคืนซึ่งหลักทรัพย์ใน (๑) หรือ (๒)
(ข)
ยืมหรือให้ยืมหลักทรัพย์
(ค)
ธุรกรรมเพื่อป้องกันความเสี่ยง
(ง)
ธุรกรรมหรือสัญญาอนุพันธ์
(จ)
ขายหลักทรัพย์ที่ไม่ได้ถือครอง (short sell)

ข้อ
๖ การจัดการเงินของกองทุนนอกจากส่วนที่นำไปลงทุนตามแผนการลงทุนให้ดำเนินการดังต่อไปนี้
(๑)
ลงทุนในหลักทรัพย์ตามข้อ ๕ (๑) ไม่น้อยกว่าร้อยละหกสิบ และอาจลงทุนในหลักทรัพย์ตามข้อ
๕ (๒) ไม่เกินร้อยละสี่สิบ เว้นแต่การลงทุนในต่างประเทศ ให้นำเงินไปลงทุนตามข้อ ๕
(๔) ได้ไม่เกินร้อยละยี่สิบห้า
(๒)
ลงทุนในตราสารทุน ตราสารกึ่งหนี้กึ่งทุน
หรือตราสารแสดงสิทธิในหนี้ซึ่งไม่รวมถึงพันธบัตร ตั๋วแลกเงิน ตั๋วสัญญาใช้เงิน
หรือตราสารอย่างอื่นที่มีลักษณะอย่างเดียวกัน
ที่ออกโดยนิติบุคคลใดนิติบุคคลหนึ่งไม่เกินร้อยละสิบหรือไม่เกินจำนวนที่คณะกรรมการกำหนด
การลงทุนในตราสารทุนและตราสารกึ่งหนี้กึ่งทุน
เมื่อรวมกันทุกนิติบุคคลต้องไม่เกินร้อยละสามสิบห้า
(๓)
ลงทุนในอสังหาริมทรัพย์ได้ไม่เกินร้อยละแปด
โดยคณะกรรมการอาจกำหนดหลักเกณฑ์และเงื่อนไขด้วยก็ได้

ข้อ
๗ เพื่อประโยชน์ในการปฏิบัติตามกฎกระทรวงนี้
การบันทึกมูลค่าหลักทรัพย์
ให้ถือราคาทุนรวมทั้งค่าใช้จ่ายที่จ่ายไปเพื่อให้ได้หลักทรัพย์นั้นมา
โดยให้มีการวัดมูลค่าหลักทรัพย์ทุกสิ้นรอบระยะเวลาบัญชีของกองทุน
ยกเว้นอสังหาริมทรัพย์ ให้วัดมูลค่าหลักทรัพย์อย่างน้อยปีละหนึ่งครั้ง ทั้งนี้
ตามหลักเกณฑ์และวิธีการที่คณะกรรมการประกาศกำหนด

ข้อ
๘ การซื้อขายหลักทรัพย์จดทะเบียนตามกฎหมายว่าด้วยหลักทรัพย์และตลาดหลักทรัพย์ต้องกระทำในตลาดหลักทรัพย์แห่งประเทศไทย
หรือตามที่คณะกรรมการกำหนด

ข้อ
๙ การจัดการเงินของกองทุนนอกจากที่กำหนดไว้ในข้อ
๕ คณะกรรมการอาจให้ กบข. หรือบริษัทจัดการกองทุน ดำเนินการดังต่อไปนี้ด้วยก็ได้
(๑)
ขาย แลกเปลี่ยน ขายฝาก จำนอง ปลดจำนองให้แก่ผู้จำนอง หรือโอนสิทธิจำนองอสังหาริมทรัพย์หรือสังหาริมทรัพย์ที่อาจจำนองได้
(๒)
ก่อตั้งหรือระงับทั้งหมดหรือบางส่วน
ซึ่งทรัพยสิทธิอันเกี่ยวกับอสังหาริมทรัพย์ตามประมวลกฎหมายแพ่งและพาณิชย์หรือตามกฎหมายอื่น
(๓)
จำหน่ายหรือทำข้อผูกพันที่จะให้จำหน่ายไปซึ่งสิทธิเรียกร้องที่จะมุ่งก่อตั้ง
หรือโอนไปซึ่งทรัพยสิทธิในที่ดินหรือที่จะให้ที่ดินปลอดจากทรัพยสิทธิดังกล่าว
(๔)
ให้เช่าอสังหาริมทรัพย์ หรือให้เช่าซื้ออสังหาริมทรัพย์
(๕)
ขายหรือแลกเปลี่ยนสังหาริมทรัพย์ที่มีทะเบียนแสดงกรรมสิทธิ์หรือเอกสารแสดงกรรมสิทธิ์

ข้อ
๑๐ เงินสำรองตามมาตรา ๗๒ ให้นำไปลงทุนในตราสารแสดงสิทธิในหนี้ของรัฐหรือรัฐวิสาหกิจก่อน
แต่หากขณะใดขณะหนึ่งไม่มีตราสารดังกล่าวให้ลงทุน
คณะกรรมการจะประกาศกำหนดให้นำเงินสำรองไปลงทุนตามหลักเกณฑ์และวิธีการในข้อ ๕
และข้อ ๖ ก็ได้

ข้อ
๑๑ การจัดการเงินของกองทุน
หากผู้ออกตราสารหรือลูกหนี้ผิดนัดชำระหนี้หรือมีพฤติการณ์ว่าจะไม่สามารถชำระหนี้ได้
ให้กองทุนรับชำระหนี้ด้วยทรัพย์สินอื่นแทนได้ตามหลักเกณฑ์และวิธีการที่คณะกรรมการกำหนด

ข้อ
๑๒ ในกรณีที่ปรากฏว่าบริษัทจัดการกองทุนใดจัดการเงินของกองทุนไม่เป็นไปตามหลักเกณฑ์และวิธีการที่กำหนดในกฎกระทรวงนี้
ให้บริษัทจัดการกองทุนนั้นดำเนินการแก้ไขให้เป็นไปตามหลักเกณฑ์และวิธีการในกฎกระทรวงนี้โดยไม่ชักช้า
แต่ต้องไม่เกินสามสิบวันนับแต่วันที่ไม่เป็นไปตามนั้น
เว้นแต่สัดส่วนการลงทุนให้เป็นไปตามที่กำหนดในวรรคสอง
ในกรณีที่สัดส่วนการลงทุนของกองทุนไม่เป็นไปตามที่กำหนดในกฎกระทรวงนี้อันเนื่องมาจากการปรับแผนการลงทุน
มูลค่าหลักทรัพย์ตามราคาตลาดเปลี่ยนแปลงไปหรือเหตุการณ์อื่นที่มิใช่การลงทุนเพิ่มเติม
เว้นแต่การเปลี่ยนแปลงมูลค่าหลักทรัพย์ที่มีผลทำให้มูลค่าหลักทรัพย์ลดลง
และการปรับสัดส่วนภายในเวลาอันสั้นอาจส่งผลกระทบต่อตลาดเงินตลาดทุนหรือส่งผลกระทบต่อผลประโยชน์ของสมาชิก
คณะกรรมการอาจขยายระยะเวลาให้ กบข. หรือบริษัทจัดการกองทุนดำเนินการปรับสัดส่วนการลงทุนเพื่อดำรงสถานะของกองทุนได้ตามหลักเกณฑ์และวิธีการที่คณะกรรมการกำหนด
ทั้งนี้
โดยคำนึงถึงผลประโยชน์ของสมาชิกเป็นสำคัญ

ข้อ
๑๓ ให้บริษัทจัดการกองทุนยื่นรายงานแสดงการจัดการกองทุนประจำเดือนต่อคณะอนุกรรมการจัดการลงทุนภายในวันที่ยี่สิบของเดือนถัดจากเดือนที่จะต้องรายงาน
โดยให้ยื่นตามแบบที่คณะอนุกรรมการจัดการลงทุนกำหนด

ข้อ
๑๔ บรรดาประกาศ ระเบียบ
หรือมติคณะกรรมการที่ออกตามกฎกระทรวงกำหนดหลักเกณฑ์และวิธีการจัดการเงินของกองทุนบำเหน็จบำนาญข้าราชการ
พ.ศ. ๒๕๔๖ ให้ยังคงใช้บังคับได้ต่อไปเพียงเท่าที่ไม่ขัดหรือแย้งกับกฎกระทรวงนี้
จนกว่าจะมีประกาศ ระเบียบหรือมติคณะกรรมการตามกฎกระทรวงนี้ใช้บังคับ


ให้ไว้ ณ วันที่ ๒๙
พฤศจิกายน พ.ศ. ๒๕๕๓
กรณ์ จาติกวณิช
รัฐมนตรีว่าการกระทรวงการคลัง
หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากมาตรา ๖๙ วรรคสี่ และมาตรา ๗๐ วรรคหนึ่ง
แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙
ซึ่งแก้ไขเพิ่มเติมโดยพระราชบัญญัติกองทุนบำเหน็จบำนาญข้าราชการ (ฉบับที่ ๕) พ.ศ.
๒๕๕๐
มีสาระสำคัญเป็นการกำหนดให้กองทุนบำเหน็จบำนาญข้าราชการสามารถมอบหมายให้สถาบันการเงินหรือนิติบุคคลอื่นเป็นผู้ดำเนินการจัดการเงินของกองทุนบำเหน็จบำนาญข้าราชการได้ทั้งในประเทศและต่างประเทศ
สมควรปรับปรุงหลักเกณฑ์และวิธีการจัดการเงินของกองทุนบำเหน็จบำนาญข้าราชการ
เพื่อให้สอดคล้องกับการดำเนินการดังกล่าว และเพื่อให้เกิดความคล่องตัวในการลงทุน
การจัดการเงินของกองทุนบำเหน็จบำนาญข้าราชการกระทำได้กว้างขวางยิ่งขึ้น
และเกิดประโยชน์สูงสุดแก่สมาชิกกองทุนบำเหน็จบำนาญข้าราชการ จึงจำเป็นต้องออกกฎกระทรวงนี้












ปริยานุช/ผู้จัดทำ
๑๓ ธันวาคม ๒๕๕๓

ณัฐวดี/ตรวจ
๑๓ ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนที่ ๗๔ ก/หน้า ๑๔/๓ ธันวาคม ๒๕๕๓